Roman Josi

Roman Josi (født 1. juni 1990) er en sveitsisk ishockeyspiller som er lagkaptein for Nashville Predators i National Hockey League (NHL). Han ble valgt av Nashville som nummer 38 i andre runde av NHL-draften i 2008. Han har tidligere spilt for SC Bern i sveitsiske National League (NL).

Josi startet sin karriere i barndomsklubben SC Bern, hvor han debuterte i 2006/07-sesongen og etablerte seg som fast spiller i 2007/08-sesongen. I 2008 var Josi én av kun fire 17-åringer som spilte i den sveitsiske toppligaen. Under NLA-sluttspillet i 2010 ledet han alle backer i antall mål da SC Bern sikret seg mesterskapet.

Etter mesterskapet sluttet Josi seg til Nashville Predators-organisasjonen foran sesongen 2010–11. Etter en sesong for farmerlaget i American Hockey League (AHL), Milwaukee Admirals, ble han fast på Predators’ NHL-lag i 2011–12-sesongen. Josis defensive ferdigheter spilte en avgjørende rolle under Stanley Cup-sluttspillet i 2017, der Predators nååde hele veien til finalen, hvor laget tapte 4–2 i kamper mot Pittsburgh Penguins. Josis avsluttet sluttspillet med seks mål, åtte målgivende pasninger og 14 poeng på 22 kamper, noe som var nest best blant alle Nashville-spillere. Han har spilt i fire All-star-kamper (2016, 2019, 2020, 2022) og tatt ut på NHLs All-star-lag tre ganger (2020, 2022, 2024).

I løpet av NHL-karrieren har Josi satt og slått en rekke klubbrekorder. I sesongen 2019–20 ble han den første sveitsiske spilleren – og den første i Predators’ historie – til å vinne James Norris Memorial Trophy som ligaens beste back. I 2021 passerte han Mark Streit som den mest poenggivende sveitsiskfødte spilleren i NHL-historien. I mars 2023 ble Josi den nest raskeste aktive backen til å nå 600 poeng i NHL-karrieren. Han nådde milepælen i sin 823. kamp og satte samtidig ny klubbrekord for flest sesonger med 40 målgivende pasninger. Senere ble Josi den andre backen til å lede et aktivt NHL-lag i totale poeng, etter Ray Bourque. Han regnes bredt som en av de beste backene i sin generasjon.

Internasjonalt har han representert Sveits’ herrelandslag i en rekke mesterskap, inkludert ni verdensmesterskap og to OL-turneringer (2014 og 2026). Han debuterte på seniornivå under VM i ishockey 2009, der han markerte seg umiddelbart med mål og målgivende pasning i innledende kamper. Han var avgjørende spiller på lagene som tok seg til VM-finalene i 2013, 2018 og 2024. Han ble kåret til VM-turneringens mest verdifulle spiller (MVP) i 2013 og tatt ut på VMs All-star-lag i 2013 og 2024. Han representerte Sveits under Vinter-OL 2014 i Sotsji, der Sveits endte på 9.-plass. I 2016 representerte han Team Europe under World Cup i ishockey 2016.

 Referanser 

 Eksterne lenker 


Kategori:Sveitsiske ishockeyspillere
Kategori:Deltakere for Sveits under Vinter-OL 2014
Kategori:Ishockeyspillere under Vinter-OL 2014
Kategori:Ishockeyspillere for Nashville Predators
Kategori:Utenlandske ishockeyspillere i NHL